Tgħallem kif l-UE qed tgħin fit-tiswir ta' trasformazzjoni diġitali fl-Ewropa għall-benefiċċju tan-nies, il-kumpaniji u l-ambjent. It-trasformazzjoni diġitali hija waħda mill- prijoritajiet tal-UE . Il-Parlament Ewropew qed jgħin fit-tiswir tal-politiki li se jsaħħu l-kapaċitajiet tal-Ewropa f'teknoloġiji diġitali ġodda, jiftħu opportunitajiet ġodda għall-intrapriżi u l-konsumaturi, jappoġġjaw it- tranżizzjoni ekoloġika tal-UE u jikkontribwixxu għall-ksib tan- newtralità klimatika sal-2050 , jappoġġjaw il-ħiliet diġitali taċ-ċittadini u t-taħriġ għall-ħaddiema, u jgħinu jiddiġitalizzaw is-servizzi pubbliċi, filwaqt li jiżguraw ir-rispett tad-drittijiet u l-valuri bażiċi. F'Mejju 2021, il-Parlament adotta rapport dwar it-tiswir tal-futur diġitali tal-Ewropa , fejn appella lill-Kummissjoni Ewropea biex tkompli tindirizza l-isfidi ppreżentati mit-tranżizzjoni diġitali u b'mod speċjali tieħu vantaġġ mill-opportunitajiet tas-suq uniku diġitali, ittejjeb l-użu tal-intelliġenza artifiċjali u tappoġġja l-innovazzjoni u l-ħiliet diġitali. X'inhi t-trasformazzjoni diġitali? It-trasformazzjoni diġitali hija l-integrazzjoni tat-teknoloġiji diġitali minn kumpaniji u l-impatt tat-teknoloġiji fuq is-soċjetà. Il-pjattaformi diġitali, l-Internet tal-Oġġetti, il-cloud computing u l-intelliġenza artifiċjali huma fost it-teknoloġiji li jaffettwaw … … setturi bħalma huma t-trasport u l-enerġija, l-agroalimentazzjoni, it-telekomunikazzjoni, is-servizzi finanzjarji, il-produzzjoni fil-fabbrika u l-kura tas-saħħa, u t-trasformazzjoni ta' ħajjiet in-nies. It-teknoloġiji jistgħu jgħinu biex jottimmizzaw il-produzzjoni, inaqqsu l-emissjonijiet u l-iskart, jagħtu spinta lill-vantaġġi kompetittivi tal-kumpaniji u jwasslu servizzi u prodotti ġodda għall-konsumaturi. Il-finanzjament tal-prijoritajiet diġitali tal-UE L-aspett diġitali jaqdi rwol essenzjali fil-politiki kollha tal-UE. Il-kriżi tal-COVID-19 aċċentwat il-bżonn għal rispons li jkun ta' benefiċċju għas-soċjetà u għall-kompetittività fit-tul. Is-soluzzjonijiet diġitali jippreżentaw opportunitajiet importanti u huma essenzjali biex jiġi garantit l-irkupru tal-Ewropa u l-pożizzjoni kompetittiva tagħha fl-ekonomija globali. Il- pjan tal-UE għall-irkupru ekonomiku jirrikjedi li l-Istati Membri jallokaw mill-anqas 20% ta' €672.5 biljun tal-Faċilità għall-Irkupru u r-Reżiljenza għat-tranżizzjoni diġitali. Programmi ta' investiment bħal Orizzont Ewropa, li huwa ċċentrat fuq ir-riċerka u l-innovazzjoni u l- Faċilità Nikkollegaw l-Ewropa , li hija ċċentrata fuq l-infrastruttura, jallokaw ukoll ammonti sostanzjali għall-avvanzi diġitali. Filwaqt li l-politika ġenerali tal-UE hija li tapprova miri diġitali fil-programmi kollha, xi programmi ta' investiment u regoli ġodda huma mmirati speċifikatament biex jiksbuhom. Programm Ewropa Diġitali F' April 2021 , il-Parlament adotta l-programm Ewropa Diġitali , l-ewwel strument finanzjarju tal-UE li hu ffokat b'mod speċifiku fuq it-twassil tat-teknoloġija lin-negozji u liċ-ċittadini. Huwa għandu l-għan li jinvesti fl-infrastruttura diġitali sabiex it-teknoloġiji strateġiċi jkunu jistgħu jagħtu spinta lill-kompetittività tal-Ewropa u t-tranżizzjoni ekoloġika, kif ukoll biex is-sovranità teknoloġika tiġi żgurata. Se jinvesti €7.6 biljun f'ħames oqsma: supercomputing (€2.2 biljun), intelliġenza artifiċjali (€2.1 biljun), ċibersigurtà (€1.6 biljun), ħiliet diġitali avvanzati (€0.6 biljun), u l-iżgurar ta' użu wiesa' tat-teknoloġiji diġitali fl-ekonomija u s-soċjetà kollha (€1.1 biljun). Ekonomija tal-pjattaformi Il-pjattaformi online huma parti importanti tal-ekonomija u ta' ħajjiet in-nies. Huma jippreżentaw opportunitajiet sinifikanti bħala swieq, u huma kanali ta' komunikazzjoni importanti. Madankollu, dawn joħolqu wkoll sfidi sinifikanti. L-UE qed taħdem fuq leġiżlazzjoni ġdida dwar is-Servizzi Diġitali, li għandha l-għan li trawwem il-kompetittività, l-innovazzjoni u t-tkabbir filwaqt li ssaħħaħ is-sigurtà online, tindirizza l- kontenut illegali , u tiżgura l-protezzjoni tal-libertà tal-espressjoni, il-libertà tal-istampa u d- demokrazija . Aqra aktar dwar għaliex u kif l-UE trid tirregola l-ekonomija tal-pjattaformi . Ċibersigurtà Hekk kif id-diġitali u l-fiżiku huma dejjem aktar interkonnessi, jitfaċċjaw perikli ġodda, li jagħmlu ċ-ċibersigurtà importanti għal oqsma bħalma huma s-sikurezza tal-konsumatur online u l-funzjonament normali tal-isptarijiet, l-ilma u l-provvisti tal-enerġija. Sabiex l-Ewropej u n-negozji jiġu protetti aħjar kontra t-theddid ċibernetiku, il-Membri tal-PE appellaw għal kapaċitajiet komuni tal-UE fil-qasam taċ-ċiberdifiża u fil-11 ta' Novembru 2021, adottaw il-pożizzjoni ta' negozjar tagħhom dwar id-direttiva bil-għan li jiġi żgurat livell għoli ta' ċibersigurtà fl-UE . Il-Parlament reċentement adotta wkoll regoli dwar ċentru Ewropew ġdid għaċ-ċibersigurtà u għall-prevenzjoni tat-tixrid ta' kontenut terroristiku fuq l-internet . Aqra aktar dwar għaliex iċ-ċibersigurtà hija importanti . L-Intelliġenza artifiċjali u l-istrateġija dwar id-data L-Intelliġenza artifiċjali (IA) tista' tkun ta' benefiċċju għan-nies billi ittejjeb il-kura tas-saħħa, tagħmel il-karozzi aktar sikuri u tippermetti servizzi mfassla apposta. Din tista' ttejjeb il-proċessi ta' produzzjoni u ġġib vantaġġ kompetittiv għan-negozji Ewropej, inkluż f'setturi fejn il-kumpaniji tal-UE diġà jgawdu minn pożizzjonijiet b'saħħithom, bħall-ekonomija ekoloġika u ċirkolari, il-makkinarju, il-biedja u t-turiżmu. Sabiex jiġi żgurat li l-Ewropa tagħmel l-iktar użu possibbli mill-potenzjal tal-IA, il-Membri tal-PE enfasizzaw il-ħtieġa għal leġiżlazzjoni tal-IA ċċentrata fuq il-bniedem, li għandha l-għan li tistabbilixxi qafas li se jkun affidabbli, tista' timplimenta standards etiċi, tappoġġja l-impjiegi, tgħin fil-bini ta' "IA magħmula fl-Ewropa" kompetittiva u tinfluwenza l-istandards globali. Il-Kummissjoni ppreżentat il- proposta tagħha għal regolament dwar l-IA fil-21 ta' April 2021. Aqra aktar dwar kif il- Membri tal-PE jridu jirregolaw l-IA u kif iridu jisfruttaw il-potenzjal tal-IA tal-UE . Is-suċċess tal-iżvilupp tal-IA fl-Ewropa jiddependi ħafna fuq strateġija Ewropea tad-data ta' suċċess. Il-Parlament saħaq fuq il-potenzjal tad-data industrijali u pubblika għall-kumpaniji u r-riċerkaturi tal-UE u appella għal spazji tad-data Ewropej, infrastruttura tal-big data u leġiżlazzjoni li se jikkontribwixxu għall-affidabbiltà. Aktar dwar dak li l-Parlament irid għall-istrateġija Ewropea dwar id-data Ħiliet diġitali u edukazzjoni Il-pandemija tal-COVID-19 uriet l-importanza tal-ħiliet diġitali għax-xogħol u l-interazzjonijiet, iżda ssottolinjat ukoll id-distakk fil-ħiliet diġitali u l-ħtieġa li tiżdied l-edukazzjoni diġitali. Il-Parlament irid li l- aġenda Ewropea għall-ħiliet tiżgura li n-nies u n-negozji jkunu jistgħu jieħdu vantaġġ sħiħ mill-avvanzi teknoloġiċi. taċ-ċittadini tal-UE m'għandhomx ħiliet diġitali bażiċi. Aqsam din il-kwotazzjoni ma' ħaddieħor: Tassazzjoni ġusta tal-ekonomija diġitali Ħafna mir-regoli tat-taxxa ġew stabbiliti ferm qabel ma kienet teżisti l-ekonomija diġitali. Biex jitnaqqas l-evitar tat-taxxa u biex it-taxxi jsiru aktar ġusti , il-Membri tal-PE qed jitolbu rata tat-taxxa minima globali u drittijiet ġodda ta' tassazzjoni li jippermettu li jitħallsu aktar taxxi fejn jinħoloq il-valur u mhux fejn ir-rati tat-taxxa jkunu l-aktar baxxi. Artikli interessanti oħra Leġiżlazzjoni biex jitnaqqas l- iskart-e Regoli ġodda biex jiġi faċilitat il-crowdfunding Regoli ġodda tal-UE: id-diġitalizzazzjoni se ttejjeb l-aċċess għall-ġustizzja Il-Parlament jappoġġja l-estensjoni tar-regolament Ċarġer komuni: aħjar għall-konsumaturi u għall-ambjent Il-proċeduri leġiżlattivi diġitali kollha li qed jitħejjew Aktar dwar il-politiki diġitali tal-Ewropa Ewropa lesta għall-era diġitali (Kummissjoni Ewropea) Il-Kumpass Diġitali tal-Ewropa (proposta tal-Kummissjoni) Mad-daqqa t'għajn:Programm Ewropa Diġitali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF